BJCเฟื่องปี’56ศูนย์เวียดนามลุยขายอาเซียน
เบอร์ลี่ฯ เผยปีหน้าปีทอง เปิดพันธมิตรศูนย์กระจายสินค้าที่เวียดนามส่งขายทั่วอาเซียน กำลังซื้อดีหนุนรายได้โต 1520% ปีนี้กำไรจบที่ 2,400 ล้านบาท
29 พ.ย. 2555

เบอร์ลี่ฯ เผยปีหน้าปีทอง เปิดพันธมิตรศูนย์กระจายสินค้าที่เวียดนามส่งขายทั่วอาเซียน กำลังซื้อดีหนุนรายได้โต 1520% ปีนี้กำไรจบที่ 2,400 ล้านบาท 
นายอัศวิน เตชะเจริญวิกุล กรรมการและผู้จัดการ บริษัท เบอร์ลี่ ยุคเกอร์ (BJC) เปิดเผยว่า ปีหน้ากำลังซื้อของผู้บริโภคยังดีต่อเนื่องเพราะรัฐบาลกระตุ้นเศรษฐกิจแม้ว่าการส่งออกที่ชะลอตัวลงอาจมีผลต่อรายได้และอำนาจใช้จ่ายของลูกค้าก็ตาม
อย่างไรก็ดี ในปีหน้ารายได้จะเติบโต 1520% จากปีนี้ที่รายได้ทำได้ตามเป้าหมายโต 15% และปี 2556 จะเป็นครั้งแรกที่สัดส่วนรายได้จากสินค้าอุปโภคและบริโภคจะสูงสุดที่ 50% จากปัจจุบันอยู่ที่ 30% ของรายได้ ซึ่งมากกว่ารายได้หลักจากสินค้าอุตสาหกรรม
นายอัศวิน กล่าวว่า ต้นปีหน้าการเจรจากับพันธมิตรด้านศูนย์กระจายสินค้าที่ประเทศเวียดนามจะแล้วเสร็จ ทำให้สัดส่วนรายได้จากเวียดนามขยายตัวได้มากกว่าปกติอยู่ที่ 10% 
“ศูนย์กระจายสินค้าเป็นสิ่งสำคัญในระยะยาว และรองรับการเข้าสู่ประชาคมเศรษฐกิจอาเซียน (เออีซี) เป็นหัวหอกสำคัญในการทำให้แบรนด์สินค้าไทยกระจายและครอบคลุมไปทั่วคาบสมุทรอินโดจีน” นายอัศวิน กล่าว
ด้านการลงทุนตั้งงบลงทุนใน 5 ปีข้างหน้า (25562560) รวม 6,000 ล้านบาท สำหรับขยายกำลังการผลิตโรงแก้ว 4,500 ล้านบาท ทั้งโรงงานกระป๋องที่เวียดนาม และโรงงานกระดาษชำระ 1,500 ล้านบาท
สำหรับปีนี้กำไรน่าจะทำได้ 2,400 ล้านบาท เพิ่มขึ้นประมาณ 10% จากปีก่อนอยู่ที่ 2,177 ล้านบาท โดยไตรมาสนี้กำไรใกล้เคียงกับไตรมาสก่อนที่ 600 ล้านบาท